KOMMISSIONENS FORORDNING (EU) Nr. 848/2010
af 27. september 2010
om fravigelse for produktionsåret 2010/11 af artikel 63, stk. 2, litra a), i Rådets forordning (EF) nr. 1234/2007 for så vidt angår datoerne for meddelelse af overførsel af overskud af sukker
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 85, litra c), sammenholdt med artikel 4, og
ud fra følgende betragtninger:
(1)
I henhold til artikel 63, stk. 2, litra a), i forordning (EF) nr. 1234/2007 skal hver virksomhed, der har truffet den beslutning at overføre hele eller en del af den produktion, der overstiger dens sukkerkvote, underrette vedkommende medlemsstat inden en dato, som fastsættes af denne medlemsstat, og som skal ligge inden for en i denne artikel fastlagt periode.
(2)
For at lette adgangen til EU's marked for sukker, der er fremstillet ud over kvoten, så virksomhederne får mulighed for at reagere på uforudsete ændringer i efterspørgslen i de sidste måneder af produktionsåret 2010/11, er det nødvendigt, at medlemsstaterne får mulighed for at udskyde de frister, som virksomhederne skal overholde med hensyn til at meddele mængden af sukker, der skal overføres.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET FØLGENDE FORORDNING:
Artikel 1
Som undtagelse fra artikel 63, stk. 2, litra a), i forordning (EF) nr. 1234/2007 skal hver virksomhed, der har truffet den beslutning at overføre sukker i produktionsåret 2010/11 i henhold til artikel 63, stk. 1, i denne forordning, underrette vedkommende medlemsstat inden en dato, som fastsættes af denne medlemsstat, og som skal ligge i perioden fra den 1. februar til den 15. august 2011.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra den 1. oktober 2010 til den 30. september 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. september 2010.